[pic] | EUROOPA ÜHENDUSTE KOMISJON |

Brüssel 8.11.2006

KOM(2006) 675 lõplik

KOMISJONI TEATIS

PIIRKONNAD MAJANDUSMUUTUSTES

{SEK(2006) 1432}

KOMISJONI TEATIS

PIIRKONNAD MAJANDUSMUUTUSTES

.

"Majandusreformide läbiviimine on alanud ja Euroopa on hakanud liikuma. Kui kahekordistame oma jõupingutused, siis saab Lissaboni strateegiast tõeline pöördepunkt teel majanduskasvu ja töökohtade loomiseni Euroopas. On aeg tõsta tempot." José-Manuel Durão Barroso 25. jaanuar 2006 |

"Euroopa Ülemkogu tervitab komisjoni teatist "On aeg tõsta tempot". Ta kutsub nõukogu, komisjoni ja liikmesriike üles korraldama praktilist kogemustevahetust." Euroopa Ülemkogu 24. märts 2006 |

Kokkuvõte

Ajavahemikul 2007–2013 kavatseb komisjon koostöös liikmesriikidega suunata Euroopa regionaalpoliitika kaks olemasolevat vahendit – piirkondadevahelise koostöö ja linnade arenguvõrgu programmi – majanduse moderniseerimise ja konkurentsivõime tõstmise heade tavade väljaselgitamisele. See uus algatus saab nimeks "Piirkonnad majandusmuutustes" ja selle kaudu suurendatakse veelgi Euroopa ühtekuuluvuspoliitika panust uuendatud Lissaboni tegevuskava eesmärkide saavutamisse. Kogu eelarvesumma suurus on 375 miljonit eurot.Selle uue algatuse raames toimivad endiselt edasi piirkondadevahelise koostöö programm ja linnade arenguvõrgu programm. Osalevate liikmesriikide, piirkondade ja linnade vabatahtlike võrgustikud valivad välja neid huvitavad arenguteemad ning tegelevad nendega ühendatud võrgustike vahendusel, mida kaasrahastatakse Euroopa Regionaalarengu Fondist (ERDF); Osalevad liikmesriigid, piirkonnad ja linnad täidavad endiselt peaosa võrgustiku töö korraldamises.

Uus aspekt aastatel 2007–2013 on see, et komisjon ise pakub võrgustikele välja teatava hulga teemasid, mis keskenduvad majanduse moderniseerimisele ja uuendatud Lissaboni tegevuskavale. Kui liikmesriigid, piirkonnad ja linnad otsustavad mingi teemaga tegelda, saavad nad võimaluse teha tihedamat koostööd komisjoniga. Teine suurem uuendus seisneb selles, et algatuse "Piirkonnad majandusmuutustes" keskse elemendina nähakse ette kiirema arengu võimalus. See annab komisjonile võimaluse võtta endale juhtroll väljavalitud ideede katsetamises nende kiireks kasutuselevõtuks Euroopa Regionaalpoliitika nn põhiliini programmides, mida toetab ERDF. Vabatahtlike võrgustikud asutatakse väljavalitud teemadest lähtudes ning komisjon korraldab nende tööd ja kõrvutab tulemusi. Sellega saab komisjon katsebaasi oma majanduse moderniseerimise alaste ideede jaoks nende teemade piires, mida ta ise on kavandanud. Teemasid valivad ja programmitööd korraldavad kooskõlastatult komisjoni talitused.

Kaks ülejäänud uuendust on suunatud teabevahetuse parandamisele ja heade tulemuste levitamisele eelkõige seoses projektidega, mis aitavad selgelt kaasa ühenduse töökohtade loomise ja majanduskasvu tegevuskava elluviimisele Esiteks seatakse sisse iga aastane algatuse "Piirkonnad majandusmuutustes" konverents koos oma veebisaidi ja väljaannetega. Seda hakatakse pidama ühel ajal Euroopa Ülemkogu kevadise kohtumisega – alates märtsist 2007. Teiseks seatakse sisse aastaauhinnad parimate projektiideede eest majanduse moderniseerimise eri kategooriates.

Peale selle soovitatakse anda algatusest Euroopa Ülemkogule vajaduse korral aru komisjoni iga-aastastes eduaruannetes uuendatud Lissaboni tegevuskava elluviimise kohta.

Komisjoni talitused, liikmesriigid, piirkonnad ja linnad töötavad kooskõlastatult selle nimel, et tagada algatusele "Piirkonnad majandusmuutustes" ja selles sisalduvale kiirema arengu võimalusele võimalikult lai toetajaskond. Kavakohaselt peavad esimese temaatilised võrgustikud alustama tegevust 2006. aasta lõpuks.

Sissejuhatus

1. Euroopa ühtekuuluvuspoliitika on vastuseks president Barroso 2006. aasta jaanuaris esitatud üleskutsele tõsta tempot teinud jõupingutusi majanduskasvu ning suurema hulga ja paremate töökohtade loomiseks.

Üheksa kuuga, mis on möödunud tema üleskutsest kahekordistada ELi jõupingutusi majanduse moderniseerimiseks, on liikmesriigid, piirkonnad ja linnad tihedas koostöös komisjoniga toimekalt alustanud uute arenguprogrammide (kuni 2013. aastani) jaoks ettevalmistuste tegemist. Programmidele antakse 350 miljardit eurot ühenduse toetust ning lisaks saavad need kaasrahastamise korras 150 miljardit eurot investeeringuid riiklikest ja eraallikatest. Komisjon võtab programmid vastu 2007. aasta alguses.

2. Need programmid kujutavad endast kõigi nende paljude toimingute haripunkti, mida komisjon on teinud, et selle 500 miljardi euro investeerimisega koondada ühenduse toetus majanduse moderniseerimisele ja konkurentsivõime tõstmisele.

- Komisjon ühendas Euroopa Ülemkogu toetusel tihedalt omavahel Euroopa ühtekuuluvuspoliitika reguleeriva raamistiku ja uuendatud Lissaboni tegevuskava, luues selge seose piirkondade majandusliku lähenemise ja majanduse moderniseerimise vahel.

- Ta andis liikmesriikidele kvantitatiivsete eesmärkide seadmise idee, et aidata neil ja nende piirkondadel koondada Euroopa Regionaalarengu Fondist, Euroopa Sotsiaalfondist ja Ühtekuuluvusfondist saadavad ühtekuuluvuspoliitika rahalised vahendid moderniseerimisinvesteeringutesse. Selline koondamine saavutatakse 60% investeeringute määramisega kõige mahajäänumatele piirkondadele aastatel 2007 kuni 2013. Teistele piirkondadele on eesmärgiks seatud määrata 75% vahenditest. 60% eesmärk on EL 10 liikmesriikidele vabatahtlik ning paljud neist on juba otsustanud end sellega siduda.

- Nõukogu võttis vastu ühtekuuluvuse alased strateegilised ühenduse suunised, milles keskendutakse kolmele moderniseerimise prioriteedile, ning üksikasjalikud juhised investeerimiseks linnade arengusse.

Kõik need komisjoni otsused suunavad liikmesriike, piirkondi ja linnu otsima neid investeerimisvõimalusi oma majandusliku lähenemise programmide raames, mis annavad majanduse moderniseerimisse ja konkurentsivõimetõstmisse kõige suuremat lisaväärtust. Need otsused aitavad Euroopa ühtekuuluvuspoliitikal tempot tõsta. On võimalik ära teha veelgi rohkem.

"Piirkonnad majandusmuutustes" ja kiirema arengu võimalus

3. Piirkondliku lähenemise, konkurentsivõime ja tööhõive programme, mida rahastatakse Euroopa ühtekuuluvuspoliitika vahenditest ERDF ja ESF kaudu, juhitakse detsentraliseeritult ja täielikult kinni pidades subsidiaarsuse põhimõttest. Valiku investeeringute osas, mida kaasrahastatakse aastatel 2007–2013 ERDF ja ESF kaudu, teevad suures osas liikmesriigid, piirkonnad ja linnad ise.

"Piirkonnad majandusmuutustes" pühendatakse majanduse moderniseerimise parimate tavade väljaselgitamisele eelkõige ühenduses projektidega, mis aitavad selgelt kaasa ELi töökohtade loomise ja majanduskasvu tegevuskava elluviimisele, ning nende levitamisele kõigis piirkondades, et aidata ergutada piirkondlikku majanduskasvu ning vähendada nende majanduslikku ebavõrdsust. Sellel algatusel on niisiis tähtis osa ühenduse ühtekuuluvuspoliitika strateegiliste suuniste rakendamises, kus samuti on rõhutatud arengustrateegiate ühise rakendamise tähtsust riiklikul, piirkondlikul ja kohalikul tasandil ning võrgustikutöö olulisust eelkõige riiklike ja piirkondlike peamiste ühtekuuluvusprogrammide[1] ideede levitamise seisukohast. See on eriti oluline nende liikmesriikide ja piirkondade jaoks, kes on ELi keskmisest suutlikkusest kõige kaugemale maha jäänud.

Algatus "Piirkonnad majandusmuutustes" koondab kaks olemasolevat Euroopa regionaalpoliitika vahendit – piirkondadevahelise koostöö programm ja linnade arenguvõrgu programm – majandusarengu teemade ümber, mille kuulutab välja komisjon ja mis on kooskõlas ühenduse ühtekuuluvuspoliitika strateegiliste suunistega. Selle tegevus toimub uue Euroopa territoriaalse koostöö eesmärgi raames.[2] Kahele instrumendile kokku eraldatakse aastatel 2007–2013 eelarvelisi vahendeid 375 miljonit eurot.

4. Algatus "Piirkonnad majandusmuutustes" toob kaasa hulga uuendusi.

- Piirkondadel ja linnadel on endiselt võimalus moodustada ja juhtida omaenda võrgustikke, kuid neilt oodatakse, et need oleksid seotud väljavalitud teemadega, mis ühendavad ELi poliitika moderniseerimise tegevuskavaga. Komisjon kavandab tegevusteemad oma talituste kooskõlastatud töö abil ja koostöös liikmesriikidega (vt komisjoni talituste töödokumendi SEK (2006) 1432 lõiked 14–16).

- Uus kiirema arengu võimalus loob baasi volinikelt ja nende talitustelt saadud tegevuspõhimõtete kiireks katsetamiseks. Selle võimaluse puhul on komisjon piirkondade ja linnade vabatahtlike võrgustike rajamise ja nende töö korraldamise peamine eestvedaja (vt lõiked 7 ja 8).

- Temaatilise arengu ja regionaalpoliitika põhiliiniprogrammide vahel peab olema kahesuunaline ühendus. Sellise ühenduse kaudu saab algatuse "Piirkonnad majandusmuutustes" 375 miljoni eurose eelarve piires katsetatud projekte kiiresti põhiprogrammides kasutusele võtta (vt lõiked 9 ja 10).

- Piirkonnad ja linnad, mis on juba individuaalselt või koos teistega välja töötanud projekte, mis osutuvad parimaid tavasid esindavateks, saavad võimaluse kasutada oma kogemuste rakendamiseks kiirema arengu võimalust, nii et neid projekte saab kiiresti ja ulatuslikult levitada.

- Algatuses "Piirkonnad majandusmuutustes" osalevatelt piirkondadelt ja linnadelt oodatakse, et nad kohustuksid ennetavalt juurutama parimate tavade ideid oma põhiliiniprogrammides. Seda saavad nad teha nii, et integreerivad oma põhiliiniprogrammidesse mõne "Piirkonnad majandusmuutustes" prioriteedi või eriklausli. Sellist kohustust nõutakse kiirema arengu võimaluse kasutajatelt.

- Algatusega "Piirkonnad majandusmuutustes" peab kaasnema süvendatud ja elav teabevahetus, et parimaid tavasid kõigi ELi piirkondade ja linnade seas kiiresti levitada. See hõlmab iga-aastaste piirkondlike uuendusauhindade sisseseadmist projektide eest, mis annavad kõrgekvaliteedilisi tulemusi majanduse moderniseerimise alal (vt lõikes 11–13).

5. Need uuendused tagavad, et algatus "Piirkonnad majandusmuutustes" annab ELile uue vahendi majanduse moderniseerimise kiirendamiseks ja konkurentsivõime tõstmiseks, kusjuures komisjonil on täita selge osa kiirema arengu võimaluse puhul. See annab piirkondadele ja linnadele võimaluse tegeleda konkreetsete majanduse moderniseerimisega seotud teemadega. Lisaks ergutab see edumeelset mõtlemist Euroopa Regionaalarengupoliitika ERDFi kaudu toetatavate programmide rakendamisel ja tagab nendepoolsete moderniseerimispanuste järjekindla suurenemise.

6. "Piirkonnad majandusmuutustes" on lihtsalt läbiviidav algatus ja see ei too kaasa bürokraatia kasvu, kuna see toimib olemasolevate piirkondadevahelise koostöö ja linnade arenguvõrgu programmide vahendite abil. See on täielikus kooskõlas subsidiaarsuse ja detsentraliseerimise põhimõtetega. "Piirkonnad majandusmuutustes" täiendab niisiis komisjoni ja nõukogu seniseid otsuseid ja meetmeid.

7. Lisaks sellele, et tagatakse kaasrahastamine algatuse "Piirkonnad majandusmuutustes" programmidele Euroopa ühtekuuluvuspoliitika territoriaalse koostöö eesmärgi raames, annab komisjon kiirema arengu võimaluse kasutajatele pidevat eksperdiabi ja vajadusel toetab ka administratiivselt. Läbiproovitud ideede kaasrahastamise võivad üle võtta ERDFi kaudu toetatavad Euroopa regionaalpoliitika programmid ja rahalisi vahendeid võib taotleda ka Euroopa Investeerimispanga ning Euroopa Rekonstruktsiooni- ja Arengupanga toetuskavade kaudu. Tehnilise abi algatusel JASPERS võib projektide arendamises samuti olla oma osa.

8. Kiirmenetluse võimalus on algatuse "Piirkonnad majandusmuutustes" osa. Nagu kogu ülejäänud algatuski, on see piirkondadele ja linnadele vabatahtlik, kuid sel on oluline erinevus: eestvedaja on pigem komisjon kui piirkonnad ja linnad. Komisjon kuulutab välja teemad, mida järgitakse koostöös liikmesriikidega; kutsub huvitatud piirkondi ja linnu osalema teemaga tegelevatesse võrkudesse; korraldab koos juhtivate asutustega temaatiliste võrkude tööd ja kõrvutab tulemusi. Peale selle antakse kiirema arengu võimalust kasutavatele võrkudele ekspertabi, et välja töötada tegevuskavad parimate meetodite katsetamiseks ja hindamiseks. Nagu ülejäänud algatuski, toimib see olemasolevate piirkondadevahelise koostöö ja linnade arenguvõrkude mehhanismide kaudu.

Kahesuunaline ühendus

9. Senised kogemused näitavad vajadust luua kindel seos uusi ideid arendavate katseskeemide ja ERDF toetusega Euroopa regionaalpoliitika programmide vahel, mis hõlmavad kõige suurema osa selle valdkonna eelarvest. Sellel on otsustav tähtsus uute ideede kiire ja laia leviku ja rakendamise seisukohast. Algatusega "Piirkonnad majandusmuutustes" ja eriti kiirema arengu võimalusega luuakse mehhanismid, mis võimaldavad kahesuunalist ideedevahetust. Algatus tugineb ka ühenduse algatuse EQUAL kogemustele, mis aitab suuresti kaasa parimate tavade levikule ESF kaudu kaasrahastatavate meetmete valdkondades.

Esiteks saavad need piirkonnad, mis on genereerinud parimateks tavadeks osutunud ideid – kas ERDFi toetusega Euroopa regionaalpoliitika programmide või muude ELi programmide või oma riiklike tegevuskavade raames – võimaluse lasta neid hinnata ja kogu Euroopa Liidus levitada algatuse "Piirkonnad majandusmuutustes" raames.

Teiseks oodatakse algatuses "Piirkonnad majandusmuutustes" osalevatelt liikmesriikidelt, piirkondadelt ja linnadelt tõestust selle kohta, et nad on oma töö algatuse "Piirkonnad majandusmuutustes" raames ühendusse viinud oma põhiprogrammidega. Selle eesmärk on tagada algatuse käigus katsetatud ideede kiire levitamine põhiprogrammides ja selline ühendus on väga oluline nende piirkondade jaoks, kes kasutavad võrgustikutöös kiirema arengu võimalust.

10. Sellist ühendust kaht tüüpi piirkondliku arengu tegevuse vahel saab tagada mitmesuguste lihtsalt täidetavate nõuete abil, näiteks algatuse "Piirkonnad majandusmuutustes" mõne prioriteedi lisamisega ERDFi toetusega programmidesse või konkreetse kohustusklausli lülitamisega algatuses osalevate piirkondade või linnade põhiprogrammidesse; sellega tagatakse, et need programmid hõlmavad ka uute ideede ülevõtmist.

Süvendatud teabevahetustegevus

11. Tõhus teabevahetus on algatuse "Piirkonnad majandusmuutustes" esmatähtis osa. Sellega kindlustatakse parimaid tavasid esindavate projektide ideede, tulemuste ja üksikasjade kiire levitamine. Alus selleks luuakse osalevate komisjoni talituste teabeleviüksuste kooskõlastatud tegevusega seminaride, väljaannete ja muude teabevahetusvõimaluste korraldamisel.

12. Selle tegevuse esmatähtis element on algatuse "Piirkonnad majandusmuutustes" konverents, mida hakatakse pidama igal aastal ühel ajal Euroopa Ülemkogu kevadise kohtumisega. See näitab selgesti, kui suure panuse annab ühenduse poliitika majanduse moderniseerimisse ja Lissaboni eesmärkide saavutamisse. Esimene selline aastakonverents peetakse märtsis 2007.

2007. aasta märtsis toimuval konverentsil avatakse uus veebisait heade tavade vahetamiseks. Käivitamise momendil asub sellel saidil üksikasjalik teave 50 projekti kohta tähtsamates poliitikavaldkondades, nagu teadusuuringud, tehnilised uuendused, infoühiskond, säästev majandusareng ja finantskorraldus. See teave saadakse käimasolevate programmide kogemustest. 2007. aasta lõpuks tõuseb nende projektide arv vähemalt 150le. Igal aastal annab komisjon algatuse "Piirkonnad majandusmuutustes" konverentsiks trükis välja parimaid tavasid esindavate projektide kirjeldused, mis pärinevad mitmesugustest algatusega hõlmatud allikatest.

13. Algatuse "Piirkonnad majandusmuutustes" teabevahetuspoliitika lahutamatu osa on iga-aastaste uuendusauhindade sisseseadmine parimate projektide eest, mis teostati väljavalitud majanduse moderniseerimisega seotud teemadel. Need auhinnad parandavad häid tavasid tutvustava teabe levikut, ergutavad kogemustevahetust ja tõstavad esile edumeelset mõtlemist. Need kuulutatakse välja igal aastal algatuse "Piirkonnad majandusmuutustes" kevadisel konverentsil. Üksikasjalik teave esimese auhindade taotlemise võimaluse kohta avaldatakse 2007. aasta märtsis toimuval konverentsil.

"Piirkonnad majandusmuutustes" ja kiirema arengu võimalus: kokkuvõte

Järgnevas tabelis antakse ülevaade algatuse "Piirkonnad majandusmuutustes" põhijoontest, pöörates erilist tähelepanu kiirema arengu võimalusele

"Piirkonnad majandusmuutustes" | Kiirema arengu võimalus |

Võrgustikud, mis tegelevad majanduse moderniseerimise ja konkurentsivõime teemadega | Jah | Jah |

Võrgustike loomise eestvedaja | Piirkond või linn | Komisjon |

Võrgustiku juhtüksus | Piirkond või linn | Piirkond või linn |

Euroopa regionaalpoliitika toetus võrgustiku programmile | Jah | Jah |

Komisjoni täiendav toetus eksperdiabi ja halduse alal | Ei | Jah |

Tulemuste hindamine | Piirkonnad või linnad | Komisjon, piirkonnad või linnad |

Kohustus võtta algatuse parimad tavad kasutusele põhiprogrammides | Soovitav | Kohustuslik |

Programmi juhtivasutuste osavõtt võrgustike tööst | Soovitav | Kohustuslik |

Algatuse "Piirkonnad majandusmuutustes" aastaauhinna taotlemise võimalus | Jah | Jah |

Tulemuste kiire levitamine | Soovitav | Kohustuslik |

Moderniseerimisega seotud teemad

14. Euroopa ühtekuuluvuspoliitika uues reguleerivas raamistikus aastaiks 2007–2013 on majanduse moderniseerimise põhieesmärki silmas pidades sätestatud strateegilised suunised liikmesriikide ja piirkondade investeerimistegevuseks. Neis kutsutakse liikmesriike ja piirkondi üles suurendama maksimaalselt oma investeeringute koosmõju, keskendudes vajalikul määral suunistes nimetatud teemadele. Teemavalik varieerub olenevalt liikmesriikidest ja piirkondadest, vastavalt nende majanduse tugevusele. Sellise jõupingutuste koondamise mõju tugevdab konkreetsete eesmärkide kindlaksmääramine.

15. Strateegiliste suunistega kavandatakse liikmesriikidele ja piirkondadele rida teemasid, mille ümber nad võivad üles ehitada oma majandusarengu programmid. Suunistes esitatud kolm teemaderühma ja neid läbiva territoriaalse mõõtme võib kokku võtta järgmiselt.

- Liikmesriikide, piirkondade ja linnade atraktiivsuse suurendamine juurdepääsu parandamise, teenuste piisava hulga ja kvaliteedi tagamise ning keskkonnapotentsiaali säilitamise teel.

- Innovatsiooni, ettevõtluse ja majanduskasvu ergutamine teadmistepõhise majanduse osatähtsuse suurendamise teel, tõstes suutlikkust teadusuuringuteks ja uuendusteks, kaasa arvatud keskkonnasäästlikud uuendused ning uued info- ja sidetehnoloogiad.

- Suurema hulga ja paremate töökohtade loomine suurendades tööhõivet ja kaasates ettevõtlusse enam inimesi; töötajate kohanemisvõime parandamine ja inimkapitali tehtavate investeeringute suurendamine.

- Üldise kõrge kasvupotentsiaali ja tasakaalustatud piirkondliku arengu saavutamine, pöörates erilist tähelepanu konkreetsetele geograafilistele tingimustele.

Suunised sarnanevad prioriteetsete tegevusvaldkondadega, mille määras kindlaks Euroopa Ülemkogu märtsis 2006: investeerida enam teadmistesse ja innovatsiooni; vallandada ettevõtluspotentsiaal, eeskätt VKEde osas ja suurendada töökoha saamise võimalusi prioriteetsetes elanikekategooriates. Euroopa Ülemkogu juhtis ühtlasi tähelepanu investeeringute tähtsusele energeetika valdkonnas. Üldiselt aitab algatus kaasa selliste ühtekuuluvuspoliitika läbivate põhimõtete elluviimisele nagu soolise võrdõiguslikkuse arendamine, takistuste vähendamine ja säästva arengu edendamine.

16. Komisjoni talitused on juba ära teinud märkimisväärse töö algatuse "Piirkonnad majandusmuutustes" teemade kavandamisel. Neid teemasid on üksikasjalikumalt kirjeldatud komisjoni talituste töödokumendis SEC(2006) 1432.

Komisjoni talituste vaheline koostöö, mis on viinud teemade väljakuulutamiseni, jätkub kogu algatuse "Piirkonnad majandusmuutustes" elluviimise aja jooksul ja eriti kiirema arengu võimaluse raames. Komisjoni juhtiv osa mitmetes temaatilistes võrgustikes kiirema arengu korral jaotatakse komisjoni talituste vahel. Eesmärgiks on säilitada tihedad seosed ühenduse poliitikavaldkondade ja temaatiliste võrgustike vahel, luues sellega võimaluse katsetada eri poliitikavaldkondade tähtsamaid ideid, mis seovad neid majanduse moderniseerimisega.

Järgmised sammud

17. Komisjoni talitused, liikmesriigid, piirkonnad ja linnad töötavad kooskõlastatult selle nimel, et tagada algatusele "Piirkonnad majandusmuutustes" ja kiirema arengu võimalusele võimalikult lai toetajaskond. Soome võtab oma eesistumisajal regionaalpoliitika ministrite mitteametlikul kohtumisel Brüsselis 21. novembril kokku arutelude tulemused ja palub liikmesriikidel heaks kiita nii olemasolevate vahendite ümberkoondamise kui komisjoni valitud teemade ja eesmärkide ümber.

Komisjoni talitused on kiirema arengu võimaluse organiseerimisega hästi edasi jõudnud ning kavakohaselt alustavad esimesed temaatilised võrgustikud tööd 2006. aasta lõpul.

.

[1] KOM (2006) 386 lõplik – ettepanek võtta vastu nõukogu otsus ühenduse ühtekuuluvuspoliitika strateegiliste suuniste kohta, põhjendus 13.

[2] Õiguslik alus on nõukogu 11. juuli 2006. aasta määruse nr 1083/2006 (millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999) artikli 7 lõige 3. Täiendavaid rakendussätete üksikasju vaata 5. juuli 2006. aasta ERDF määrusest 1080/2006.